Mida on vaja hea makrovõtte jaoks? Teadagi - sobivat fookuskaugust (et pildistatavale mitte objektiiviotsaga pihta virutada) ja väikest ava (et mingisugustki teravussügavust saavutada). Milleks siis Tamronile f/2 ava?  Digikaamerate pildiotsijad ei paista paraku just silma erilise eredusega - kui te mind ei usu, kiigake mõne vanema korraliku filmikaamera pildiotsijasse - mistõttu, suur ava kulub teravustamisel igati marjaks ära. 60mm fookuskaugus viib aga mõtte üsna loogiliselt veel teiselegi võimalikule põhjusele - sobib ju selline objektiiv koos "poolekaadrise" kerega suurepäraselt portreefotode jäädvustamiseks, mille juures f-stopi jagu lisa on vägagi teretulnud.